Virallinen lehti nro C 341 , 29/11/1999 s. 0131



KIRJALLINEN KYSYMYS E-0571/99 esittäjä(t): José Barros Moura (PSE) komissiolle (12. maaliskuuta 1999) Aihe: Eurooppa-koulujen hallintoneuvoston edustajan vuosikertomus vuodelta 1998 Yllätyksekseni en löytänyt kertomuksesta seuraavia lukuja: - oppilasmäärä kansallisuuksittain; - opettajien ja luokka-avustajien lukumäärä kansallisuuksittain; - EU:n virkamiesten, työntekijöiden tai toimielinten jäsenten perheisiin kuuluvien oppilaiden lukumäärä sekä sellaisten oppilaiden määrä, joiden perheillä ei ole työsuhdetta EU/EY:ssä myöskin kansallisuuksittain eriteltynä. Pyydän koulukohtaisia tietoja. Lisäksi haluaisin tietää miten Eurooppa-koulujen ja jäsenvaltioiden opetusministeriöiden suhteet nykyisin toimivat käytännössä. Haluaisin myös tietoja näiden koulujen oppilaiden jatko-opiskeluista? Komission jäsenen Erkki Liikasenkomission puolesta antama vastaus (12. huhtikuuta 1999) Arvoisalle parlamentin jäsenelle sekä parlamentin pääsihteeristöön toimitetaan neljä taulukkoa, joista käyvät ilmi 1) Eurooppa-koulun oppilaiden kansallisuusjakauma, 2) jäsenvaltioiden lähettämien opettajien kansallisuusjakauma, 3) kaikkien yhdeksän Eurooppa-koulun osalta lukuvuonna 1998-1999 kertynyt opettajien työtuntien kokonaismäärä (joka vastaa 83 luokka-avustajan ja 129 kokopäivätyötä tekevän opettajan yhteenlaskettua työaikaa) sekä 4) oppilaiden jakautuminen niihin, joiden vanhemmat ovat yhteisöjen toimihenkilöitä, ja niihin, joiden vanhemmilla ei ole palvelussuhdetta yhteisöjen toimielimissä. Eurooppa-koulut ovat kaikkien jäsenvaltioiden yhteinen koulujärjestelmä. Niiden ylin hallintoelin on johtokunta (conseil supérieur), hallitusten välinen elin, jonka jäseninä ovat kunkin sopimuspuolen koululaitoksesta tai kulttuurialan suhteista muihin maihin vastaavat ministerit. Komissiosta tuli Eurooppa-koulujen johtokunnan jäsen 11. joulukuuta 1957 tehdyllä sopimuksella, jonka sopimuspuolia ovat kyseinen johtokunta ja Euroopan hiili- ja teräsyhteisö (EHTY). Jäsenvaltioiden edustajia on mukana myös Eurooppa-koulujen hallinto- ja raha-asiain komiteassa sekä opetussuunnitelmista vastaavissa komiteoissa (comité pédagogique), joita on yksi ala-astetta ja toinen yläastetta varten. Nämä komiteat ovat hallitusten välisiä elimiä, joiden tehtävänä on valmistella johtokunnan päätöksiä. Koulujen pedagogisista tarkastuksista vastaa kaksi tarkastuskomiteaa, toinen ala- ja toinen yläastetta varten. Tarkastuskomiteoiden jäsenet ovat jäsenvaltioiden lähettämiä tarkastajia, joiden tehtävänä on laatia selvityksiä, laatia ohjelmia, valvoa opetuksen laatua ja jäsenvaltioiden lähettämien opettajien työskentelyä. Lisäksi tarkastajat valvovat vuosittain ylioppilastutkinnon järjestelyjä ja kokeiden korjaamista. Eurooppa-koulujen opettajat ovat lähtöisin kansallisista koululaitoksista ja saavat edelleen kansallisen järjestelmän mukaista palkkaa. Eurooppa-koulun oppilaiden jatko-opiskelua on hankala seurata, koska eurooppalainen ylioppilastutkinto hyväksytään kaikkien yhteisön jäsenvaltioiden korkeakoulujen pääsyvaatimuksissa. Oppilaiden jatko-opiskelupaikkojen hajontaa lisää vielä se, että kouluissa on 11 kieliosastoa. Lisäksi eurooppalainen ylioppilastutkinto hyväksytään myös eräissä yhteisön ulkopuolisissa maissa, mm. useissa yhdysvaltalaisissa korkeakouluissa, mikä lisää hajontaa entisestään. Johtokunnan edustaja on kuitenkin pyytänyt Eurooppa-kouluja laatimaan tällaisen selvityksen. Asiaa koskevat tilastotiedot ovat saatavilla piakkoin.